প্রকাশিত: ২১:৫০ ২৬ জানুয়ারি ২০১৯
আওয়ামী লীগ সভাপতিমণ্ডলীর সদ্য প্রয়াত সদস্য সৈয়দ আশরাফুল ইসলামের মৃত্যুতে শূন্য হওয়া আসনে মনোনয়ন পেয়েছেন তার বোন ডা. সৈয়দা জাকিয়া নূর লিপি। শনিবার রাতে গণভবনে আওয়ামী লীগ সংসদীয় ও স্থানীয় সরকার মনোনয়ন বোর্ডের সভায় এ সিদ্ধান্ত হয়েছে।
সভা শেষে সংবাদ সম্মেলনে দলের সাধারণ সম্পাদক ওবায়দুল কাদের এ তথ্য জানিয়েছেন।
আওয়ামী লীগ সভাপতি শেখ হাসিনার ধানমন্ডি রাজনৈতিক কার্যালয় সূত্রে জানা গেছে, কিশোরগঞ্জ-১ আসনে ছয়জন দলীয় মনোনয়ন সংগ্রহ করেন। আবেদনপত্র সংগ্রহ করেন সৈয়দ আশরাফের ছোট ভাই সৈয়দ শাফায়েতুল ইসলামও। ভাই-বোন মিলিয়ে একই পরিবারের দুজন মনোনয়নপত্র সংগ্রহ করেন।
সৈয়দ আশরাফুল ইসলামের পরিবারের সদস্য ছাড়া আসনটিতে মনোনয়নপত্র সংগ্রহ করেন কিশোরগঞ্জ জেলা আওয়ামী লীগ যুগ্ম সম্পাদক শাহ আজিজুল হক, বঙ্গবন্ধু পরিষদের উপদেষ্টা রাসেল আহমেদ, স্বেচ্ছাসেবক লীগ সহ-পাঠাগার সম্পাদক এম এ হান্নান এবং কিশোরগঞ্জ জেলা আওয়ামী লীগ সদস্য মশিউর রহমান হুমায়ুন।
তবে মনোনয়ন পেয়েছেন ডা. সৈয়দা জাকিয়া নূর লিপি। তিনি বাংলাদেশে দেশে এমবিবিএস শেষ করে উচ্চতর ডিগ্রি অর্জনে দীর্ঘদিন বিদেশে অবস্থান করেন। শিক্ষাজীবনে ছাত্রলীগ সাধারণ সদস্য হিসেবে কাজ করেন। বর্তমানে বিভিন্ন সামাজিক কাজে নিয়োজিত রয়েছেন।